Folketingsmedlem Bjarne Laustsen har d. 25.3.08 stillet følgende spørgsmål til Transportministeren: Spørgsmål - Vil ministeren tage initiativ til at færdiggøre det såkaldte 2+1 vejprojekt på hovedvej 40 mellem Frederikshavn og Skagen, som det var det daværende Nordjyllands Amts intention, en beslutning der var overordentlig velbegrundet, da strækningen især i sommerhalvåret opleves som stangtrafik? Transportminister Carina Christensens svar: Svar - Jeg er opmærksom på, at Nordjyllands Amt i 2005 og 2006 har gennemført en ombygning af ca. 6 km af den i alt 17 km lange strækning. Regeringen er på baggrund af bl.a. anbefalingerne fra Infrastrukturkommissionen i gang med at udarbejde et oplæg til en ny investeringsplan 2008 på trafikområdet. Jeg kan oplyse, at vejprojektet mellem Ålbæk og Skagen er et af de projekter, som indgår i overvejelserne i forbindelse med investeringsplanen.

Referat:
Socialdemokraternes Bjarne Laustsen forsøger at få Regeringen til at færdiggøre et vejprojekt mellem Frederikshavn og Skagen.